Magnús Þorlákur Lúðvíksson skrifar 13. maí 2011 07:00 Leif Magnús Leif ásamt Grétari föður sínum , Hildi Helgadóttur ömmu sinni og Valgerði Erlu Óskarsdóttur föðursystur sinni . Óskar P. Friðriksson „ Þetta eru mjög góð tíðindi . Það er þungu fargi af okkur öllum létt , “ segir Óskar P. Friðriksson , afi hins átta ára gamla Leifs Magnúsar Grétarssonar Thisland . Norskur dómstóll hefur samþykkt að veita Grétari , föður Leifs , fullt forræði yfir honum og er von á Leif til Íslands í byrjun júní þegar skólahaldi lýkur í bænum Mandal í Noregi . Þar hefur hann búið hjá norskum ættingjum frá því að móðir hans , Heidi Thisland Jensen , var myrt á hrottafengin hátt af kærasta sínum í mars síðastliðnum . „ Ég talaði við Leif í gær og þá lá bara vel á honum , hann hlakkar mikið til að koma til okkar , “ segir Óskar og bætir við : „ Við höfum auðvitað verið í miklu sambandi við hann en við pössum okkur þó að hringja ekki í hann allt of oft heldur . Hann er hjá mjög góðu fólki . “ Óskar á ekki von á því að það reynist Leif erfitt að aðlagast lífi á Íslandi . Hann hefur haft annan fótinn hér á landi undanfarin ár og bjó meðal annars hér frá júní 2008 til ágúst 2010 . Íslensk fjölskylda Leifs býr í Vestmannaeyjum og þar gekk hann um tíma í skóla . „ Það er hins vegar skylda okkar núna að sjá til þess að hann fái áfram að umgangast og vera með sínum ættingjum í Noregi . Amma hans talar til dæmis enga íslensku og þess vegna höfum við ráðið manneskju til að kenna honum og halda við norskunni , “ segir Óskar og bætir við : „ Núna horfum við bara björtum augum á framtíðina og vonandi gróa sárin með tímanum . Þetta var náttúrlega gríðarleg áfall . Fyrir utan það að missa Heidi stóðum við allt í einu frammi fyrir því að þurfa að sanna okkur fyrir ættingjum hennar úti . En með góðra manna hjálp og mörgum bænum hefur þetta farið svona . “ Grétar , sonur Óskars , kynntist Heidi þegar hún dvaldist á sveitabæ hér á landi árið 2002 . Þau felldu hugi saman og eignuðust Leif Magnús í janúar 2003 . Heidi fluttist aftur til Noregs með drenginn en þau komu reglulega í langar heimsóknir til Íslands . Heidi fannst látin af völdum stungusára fyrir utan heimili sitt í Mandal hinn 20. mars síðastliðinn . Nokkrum klukkustundum síðar var kærasti hennar handtekinn en hann hefur síðan játað á sig morðið . „ Þetta er hræðilegur harmleikur , “ segir Óskar P. Friðriksson , sem er á leið til Noregs á laugardag ásamt fjölskyldu sinni til þess að hitta barnabarn sitt , Leif Magnús Grétarsson , átta ára . Móðir Leifs Magnúsar , hin 28 ára gamla Heidi Thisland Jensen , var myrt aðfaranótt sunnudagsins í bænum Mandal í Noregi .